google/wiki40b huggingface dataset:
החטא הקדמון

החטא הקדמון הוא מושג יסוד בתאולוגיה של הנצרות המערבית המתאר את החטא הבסיסי, שבעקבותיו נענש העולם כולו עד היום. חטא זה הוא חטא עץ הדעת שמסופר בספר בראשית, ושבעקבותיו סולקו אדם וחוה מגן העדן.
גם ביהדות ישנם כיום שמשתמשים במושג 'החטא הקדמון' בהקשר של חטא עץ הדעת, אך השימוש התאולוגי המרכזי במושג זה נעשה בנצרות.

הוויכוח עם הפלגיאנים

בימיו של אוגוסטינוס התפתח ויכוח בנוגע לחטא הקדמון. מחד, פלגיאנוס, מלומד בריטי, טען שהחטא הקדמון לא דבק בצאצאי אדם וחוה, ועל כן כל אדם יכול להיוושע מכוח הרצון והשכל, הם החסד האלוהי שהוענק לאדם בידי האל. לפי פלגיאנוס מעבר לחסד זה אין האל מתערב עוד בחיי האדם ועל כן אמונה בישו אינה הכרחית לישועה.
מנגד, הייתה העמדה האוגוסטינית. אוגוסטינוס טען שעם אכילת הפרי אבדה לאדם היכולת לבחור בין טוב לרע ולכן כל בני האדם סופם שהגיעו לגיהנום, פרט למתי מעטים שנבחרו בידי האל. לאחר מות ישו, לפי התפיסה האוגוסטינית, ניתן היה להגיע לגן העדן מכוח החסד האלוהי, אולם לא ניתן לדעת מי יוושע, ועל כן על כל אדם לחיות חייו כנוצרי טוב. זוהי דוקטרינת הפרה-דסטינציה - יעודו של האדם להגיע לגן העדן או הגהנום. אוגוסטינוס ביסס את רעיונותיו על דבריו של פאולוס השליח באיגרת אל הרומים ה' י"ב: "לָכֵן כַּאֲשֶׁר עַל־יְדֵי אָדָם אֶחָד בָּא הַחֵטְא לָעוֹלָם וְהַמָּוֶת בְּעֵקֶב הַחֵטְא וְכֵן עָבַר הַמָּוֶת עַל־כָּל־בְּנֵי אָדָם מִפְּנֵי אֲשֶׁר כֻּלָּם חָטָאוּ".
בסופו של דבר הוויכוח בין העמדות החריף ובמאה החמישית, בועידת קרתגו, אימצה הכנסייה במערב את התפיסה האוגוסטינית והחלה לרדוף את הפלגיאנים. במזרח דובר-היוונית, שם כמעט ולא נקראו עבודותיהם של אבות הכנסייה הלטיניים המאוחרים יותר ואוגוסטינוס בכללם, דוקטרינת החטא הקדמון לא התקבלה מעולם. גם כיום, הנצרות האורתודוקסית והאוריינטלית לא מכירות בתורה זו.

ימי הביניים

בימי הביניים העמדה האוגוסטינית התרופפה. החסד האלוהי עליו דיברו פאולוס ואוגוסטינוס הפך מיחס האל לאדם, לנכס מוחשי שהכנסייה מחזיקה בו ויכולה למכור אותו. התפיסה הייתה, שאדם שמתנהג כראוי בהתאם לרצון האל, יגיע לגן עדן.
הגעתו זו נקשרה עם הזמן בכנסייה: כחלק מפיתוח תפיסת כור המצרף והתפתחות מוסד שטרי המחילה (אינדולגנציות), הכנסייה הפכה לגורם פעיל בגאולתו האישית של כל אחד. גישה זו הייתה גמישה ועודדה תקווה אצל המאמינים, אבל גם ספגה ביקורת על מעורבות הכנסייה וחמדנותה, נוכח הרווח הכלכלי שצמח לה מעידוד רכישת אינדולגנציות ותשלום עבור זירוז הגעת נשמות הנפטרים מהפרוגטוריום לגן העדן.

הרפורמציה

התפיסה הלותרנית בדבר החטא הקדמון הייתה במובן מסוים חזרה לתפיסה האוגוסטינית, דבר שאינו מפתיע נוכח היותו של לותר נזיר אוגוסטיני. התפיסה הלותרנית נשענת על שלושה יסודות: "חסד בלבד" - האדם יכול להיגאל רק בזכות החסד האלוהי; "כתבי הקודש בלבד" - האמת נמצאת רק בכתבי הקודש; "אמונה בלבד" - האמונה היא האות לכך שהאדם נבחר בידי האל. בכך למעשה פיתח לותר את דוקטרינת הפרה-דסטינציה של אוגוסטינוס לכיוון שונה: ניתן לדעת מי נבחר בידי האל, והבחירה מתבטאת על ידי האמונה.
התפיסה הקלוויניסטית פיתחה תורת פרה-דסטינציה כפולה: האדם לא נבחר לגיהנום ומשם נושע בידי האל, אלא כל אדם נבחר מראש האם יגיע לגיהנום, או שיגיע לגן העדן. בתפיסה הקלוויניסטית המאוחרת סימני הבחירה מתבטאים בהצלחתו הכלכלית של האדם - עושר מעיד על כך שהאדם יועד לגן עדן, עוני - לגיהנום.
הכנסייה הקתולית אישרה בוועידת טרנט, כנגד הרפורמציה, כי כל אדם יכול להושיע את עצמו, וגם מי שנבחר יכול לחטוא.
חצרמוות (מחוז)

יהודים

בחצרמוות התקיימה קהילה יהודית קדומה שהצמיחה מתוכה (לדברי ר' חיים בן יחיא חבשוש בספר "קורות ישראל בתימן"), בשנת 1495 משיח שקר ששמו לא נודע, אך מסופר שאסף מאמינים רבים ונלחם בשבטי תימן האחרים. לאחר הפסדו במלחמה נפרעו יהודי חצרמוות מתמיכתם בו.
בשנת 1948, לאחר התנקשות ביחיא מוחמד חמיד א-דין (שיחסו ליהודים היה טוב), החלו פרעות ביהודי תימן. גם במחוז עוד היו פרעות, אך לא היו כמעט פגיעות בנפש, אם כי היו פגיעות גדולות במיוחד ברכוש היהודים במחוז.
יהודי המקום עלו לישראל בשנת 1950 במבצע מרבד הקסמים.
דייוויד קרקאואר

ילדות והשכלה

קרקאואר נולד במנהטן, ניו יורק למשפחה יהודית מתבוללת, דור שני של מהגרים מפולין. אביו ויליאם היה פסיכיאטר, ואמו, ברברה, הייתה מורה לכינור. הוא גדל במנהטן, ובגיל 10 החל ללמוד נגינה בקלרינט. בגיל 14 החל ללמוד בבית הספר ג'וליארד אצל ליאון רוסיאנוף, ושם סיים את לימודיו לתואר שני. בהמשך למד במשך שנה בקונסרבטוריון בפריז. בשובו מפריז שימש כנגן הקלרינט הראשי בסימפונית ניו הייבן ובבלט של מרתה גרהאם, והשתתף כנגן גם באנסמבלים מוזיקליים חדשים אחדים בניו יורק. מתחילת שנות ה-90 לימד קרקאואר בשורה של בתי ספר, ביניהם בית הספר "בארד" (תולדות הג'אז), מכללת "ואסאר" ובית הספר מנהטן למוזיקה.

קריירה

למרות ההכשרה הקלאסית שקיבל פנה קרקאואר בסוף שנות ה-80 למוזיקה הכלייזמרית המקצועית, לאחר שכבר הופיע בחתונות כנגן חובב. ב-1989 הצטרף להרכב האמריקאי המצליח "דה קלזמטיקס", והופיע בשני אלבומים של ההרכב: "Rhythm and Jews" ו"Jews With Horns", ובאלבום הכלייזמר הראשון של יצחק פרלמן שהוציא ההרכב: "In the Fiddler's House". בשנת 1995 עזב את הקבוצה כדי להקים הרכב חדש, "כליזמר מאדנס!". בהמשך הוציא מספר אלבומים במשותף עם מוזיקאים שונים, בהם שילב סגנון נגינה שמתאים לריקודים, עם מקצבים לא מסורתיים ובהם ג'אז, רוק, פאנק, בלוז, היפ הופ ותיפוף אפריקאי.
בשנת 1997 הוציא את התקליט "מחוות כליזמר לסידני בשה", לרגל יובל המאה להולדת נגן הקלרינט הנערץ עליו. הופיע והקליט עם המלחין והסקסופוניסט ג'ון זורן, ואחדים מתקליטיו ראו אור בחברת התקליטים "צדיק" שייסד זורן. כמו כן ניגן עם רביעיית קרונוס, עמה הקליט את "חלומותיו ותפילותיו של יצחק העיוור", יצירתו של המלחין הארגנטינאי אוסוולדו גוליחוב. במוזיקה קלאסית קונבנציונלית ניגן ושיתף פעולה עם מבצעים כחמישיית ובר, רביעיית טוקיו, רביעיית לארק ושלישיית ארואיקה.
קרקאואר בלט גם כנגן ג'אז, והצטרף לחברת התקליטים הצרפתית היוקרתית בתחום הג'אז "Label Bleu Records". בתחילת שנות ה-2000 החל לשתף פעולה עם אמן הדי ג'יי הקנדי ג'וש דולגין, המוכר בכינויו "סוֹ-קוֹלְד" (Socalled). השניים הוציאו את הדיסקים "חי בקרקוב" (2003), ו"בובע מעיישעס (Bubbemeises), שקרים שסיפרה לי סבתי", וכן הקימו את הפרויקט "Abraham Inc" יחד עם נגן הטרומבון הנודע פרד ווסלי. במסגרת הפרויקט יצא בשנת 2009 האלבום "Tweet Tweet"‏.
לאורך השנים ניגן בקונצרטים והופעות כליזמר רבים ברחבי העולם, כולל במזרח אירופה, שם זכתה מוזיקת הכלייזמר לעדנה מחודשת מסוף שנות ה-80, בייחוד לאחר נפילת חומת ברלין. בשנת 2001 ניגן בפסטיבל הפרומס בלונדון. מאז תחילת שנות ה-2000 הפך לאחד מסמלי תחיית מוזיקת הכליזמר. קרקאואר רואה חשיבות בתפקידו כ"משמר צורת אמנות מסורתית", אך בד בבד מבטאים ניסוייו המוזיקליים חוצי התרבות את רצונו "לא לשמר את המוזיקה הזו במוזיאון". הוא נמשך לכליזמר בהחלטה ספונטנית: "זה דרש מעט חוצפה, אך כשהתחלתי לנגן חשבתי: זה נשמע כאילו סבתא שלי מדברת. זה הרגיש כל כך קל, כל כך טבעי"!
קרקאואר הלחין מוזיקה לסרטים, ובכלל זה לדרמת הקומדיה "לקחת את וודסטוק" משנת 2009, והדרמה "The Tango Lesson" משנת 1997.
דולפין מצוי קצר-חוטם

מאפיינים

חי בלהקות של עשרות ומאות, ואף אלפים באזורים מסוימים. נחשב למין שבדרך כלל לא מתקרב לחופים, אך לעיתים מתקרב לחוף, בעיקר באזורי מפרצים.
לדולפין זה כ-50 שיניים קטנות וחרוטיות בכל לסת.
גור הדולפין נולד באורך של כ-80 סנטימטרים, ואורך גופו של דולפין בוגר הוא כ-2 מטרים.
דולפינים מצויים קצרי-חוטם חיים בדרך כלל במים טרופיים חמימים, וידוע שהם חיים גם בחלק מהאוקיינוס האטלנטי, האוקיינוס ​​השקט ודרום מזרח האוקיינוס ​​ההודי. הדעה הרווחת כיום טוענת כי תחום-התפוצה המקורי של הדולפין היה באזור הודו והאוקיינוס ​​השקט, וכי במהלך תקופת הפלייסטוקן התרחב תחום התפוצה לאוקיינוס ​​האטלנטי דרך האוקיינוס ​​ההודי בשל תנודות אקלים. דולפינים מצויים קצרי-חוטם חיים כעת גם במצר קורינתוס שביוון. הם נמצאים בלהקות משולבות עם סטנלות מפוספסות; האוכלוסייה של הלהקות המשולבות קטנה מאוד, מה שמקטין את הסיכויים להישרדות. עקבות הכלאה נמצאו על הסטנלות, מה שמחזק את הטענה שהוזכרה לעיל, הטוענת לחוסר היכולת של הדולפינים להישרדות בקבוצות כאלה. מספר הדולפינים הדולפינים המצויים קצרי-החוטם ירד באזורים אחדים במערב יוון, במיוחד באזור האי קאלאמוס. דיג יתר מצמצם את אוכלוסיית הטרף הזמין עבור הדולפינים ליד האי.
מינה בן-צבי

ביוגרפיה

מינה רוגוז'יק נולדה בשנת 1909 בעיירה מזריץ' שבפולין הרוסית, ובשנת 1921 עלתה לארץ ישראל עם משפחתה. היא למדה בבית הספר הריאלי בחיפה, בבית הספר הטכני "מונטיפיורי" בתל אביב (1928–1929) ובאוניברסיטת ניו יורק (1930–1933).
בשנת 1933 שבה לארץ והצטרפה ל"הגנה". ב-1942, בזמן מלחמת העולם השנייה, הייתה בין 66 המתגייסות הראשונות לחיל העזר לנשים של הצבא הבריטי (ATS). בצבא הבריטי עברה קורס קצינות ופיקדה על פלוגה מעורבת של חיילות בריטיות וארץ-ישראליות.
בשנת 1946 פעלה בשליחות ההגנה בניו יורק. בשנת 1947 מונתה לניהול מחלקת קליטת העלייה של מועצת הפועלים בצפון הארץ. באותה שנה נישאה לאליהו בן צבי.
עם הקמת צה"ל ב-1948 ביקש דוד בן-גוריון מאבא חושי לשחררה מתפקידה, וביקש ממנה להתגייס להקמת חיל הנשים של צה"ל. כמקובל בצה"ל אז, עִברתה את שמה על ידי שאימצה את שם בעלה, והייתה למינה רוגוז'יק-בן צבי. היא מונתה למפקדת הראשונה של החיל וכיהנה בתפקיד במשך שנה, בה עוצבה דמותו של החיל ונקבעו הקריטריונים לשיבוץ נשים במערך צה"ל.
בהמשך הקריירה הייתה קונסול בפינלנד (1953-1955), נציגת ישראל בוועדה למעמד האישה של האו"ם (1956-1958) וראש המחלקה לכלכלת בית במשרד החקלאות.
בשנים 1959-1969 נמנתה על מועצת העיר חיפה. בשנת 1961 ייסדה המרכז הבינלאומי לעבודה קהילתית "כרמל" מטעם משרד החוץ ועמדה בראשו עד שנת 1987.
בשנת 1978 קיבלה אזרחות כבוד של העיר חיפה.
מינה בן צבי נפטרה בשנת 2000, בגיל 91, ונטמנה בבית העלמין בכפר יהושע לצד בעלה.
על שמה כיכר בחיפה בקרבת המרכז שהקימה.
Beautiful (שיר של אמינם)

ביקורת

השיר קיבל ביקורות אוהדות ונחשב להיות השיר הכי טוב באלבום Relapse. המגזין רולינג סטון אמר על השיר כי הוא "בלדה השראתית עם ביצוע נוגע ללב". פיצ'פורק מדיה טענו כי "Relapse hits something of a stride with 'Beautiful'". השערות רבות עלו בנוגע למי שר את פזמון השיר, עם השערה כי פאול רודג'רס שר אותו. ‏"Beautiful" דורג ב-"Top 40 single" של בילבורד הוט 100. בנוסף, השיר הגיע למצעד הסינגלים הבריטי בתאריך ה-17 במאי 2009 במקום 38 ואז הועלה למקום 31 ודורג בהמשך אחרי שיר אחר של אמינם, "We Made You", מאז השיר הגיע לשיאו בדירוגים למקום ה-12. שיר זה הפך לשיר מספר 21 הכי טוב של אמינם מתוך Top 40 Single של אמינם בבריטניה. בארצות הברית, השיר דורג במקום ה-17 בבילבורד הוט 100.

וידאו קליפ

הווידאו צולם בעיר דטרויט, מישיגן, ובוים על ידי הבמאי אנטוני מנדלר. הוא הועלה לYahoo! מוזיקה בתאריך ה-2 ביולי 2009.
הווידאו נפתח עם המילים "in 1950, Michigan was 1 of 8 states in America that collectively produced 36% of the world's GNP" ו-"Detroit was the greatest manufacturing city in the world." לאחר מכן הקטע נקטע ומראה איך העיר נראית כיום, כאשר אמינם הולך דרך שלושה מבנים נטושים מאותה התקופה: התחנת המרכזית של מישיגן, התחנה ליצרני מכוניות הקודמת, ואצטדיון הטייגר, עם עוד דמויות נוספות בכל מבנה, הכוללות אישה זקנה עם מזוודה, מספר פועלים המחזיקים בתיבות העבודה עם הכלים שלהם וקבוצת בייסבול שכונתית. עם זאת, השיר המקורי כולל שלושה בתים, ובוידאו ישנם רק שני בתים. ישנן שתי גרסאות לשיר זה, האחד ארוך יותר ללא צינזור מילים, והשני הקצר יותר עם הווידאו עם צנזור מילים. בינואר 2016.
רמי גרשון

קריירה

בצעירותו שיחק גרשון בקבוצת הנוער של הפועל ראשון לציון. בשנת 2008 שיחק בקבוצה הבוגרת ששיחקה בליגה הארצית וכבר בעונה הראשונה ששיחק בבוגרים הוביל אותה להעפלה לליגה הלאומית. לאחר סיום העונה, מספר קבוצות בכירות התעניינו ברכישתו של גרשון, ביניהן סגנית אלופת ליגת העל, הפועל תל אביב ואלופת ליגת העל מכבי חיפה. לבסוף לאחר שסירב גרשון לחתום חוזה ארוך טווח בהפועל ראשון לציון יצא באמצעות סוכנו, דודו דהאן, למבחנים במועדון הבלגי, סטנדרד לייז' ולאחר שלושה שבועות מבחנים החליט המועדון הבלגי לשאול את גרשון לעונה אחת עם אופציה לרכישה.
בעונתו הראשונה בסטנדרד לייז' היה גרשון שחקן ספסל ובמהלך כל עונת 2009/2010 ערך חמש הופעות בלבד בכל המסגרות: שתיים בליגה הבלגית, שתיים בליגה האירופית ואחת בגביע הבלגי. אף על פי כן, בסיום העונה החליטה סטנדרד לייז' לרכוש את כרטיס השחקן של גרשון, אולם השאילה אותו לקורטרייק על מנת שיצבור דקות משחק. לאחר שנה וחצי מוצלחות בקורטרייק, חזר גרשון לסטנדרד לייז' בחלון ההעברות של ינואר 2012 ושיחק בה עד תום העונה. בתחילת העונה שלאחר מכן נפצע, ושותף רק במשחק ליגה אחד.
ב-7 בינואר 2013 הושאל גרשון לקבוצת סלטיק הסקוטית עד תום העונה, וכבר במשחקו הראשון בקבוצה כבש שער במשחק מול אינוורנס. בהמשך לא זכה גרשון לדקות משחק רבות, אך בתום העונה זכה עם הקבוצה בדאבל.
לקראת עונת 2013/2014 חזר גרשון לבלגיה, וחתם לשנתיים בקבוצת ואסלנד-בוורן. במחזור הפתיחה של הליגה הבקיע את שער הבכורה שלו במדי הקבוצה, במשחק מול גנט, שהסתיים בתוצאה 1–1.
ב-27 במאי 2014 חתם גרשון לארבע עונות בגנט. את הופעת הבכורה שלו במדי גנט ערך גרשון במחזור הפתיחה של הליגה הבלגית בהפסד קבוצתו 0–1 לסרקל ברוז'. כבר בעונתו הראשונה בקבוצה הפך לשחקן הרכב קבוע, כבש שער אחד ב-38 הופעות, וזכה עמה באליפות הראשונה בתולדותיה ובהעפלה אוטומטית לשלב הבתים של ליגת האלופות.
באוגוסט 2015 נאלץ גרשון לעבור ניתוח בברכו וכתוצאה מכך החמיץ את רוב העונה. בפברואר 2016 חזר לשחק והספיק לשחק שלושה משחקים במסגרת הליגה הסדירה, תשעה נוספים בפלייאוף האליפות, ומשחק אחד בשמינית גמר ליגת האלופות בהפסד 0–2 לוולפסבורג.
ב-13 באוגוסט 2017 חזר גרשון לישראל וחתם לחמש שנים במכבי חיפה. בינואר 2018, אחרי עזיבתו של הקפטן דקל קינן מונה גרשון לקפטן הקבוצה.

נבחרת ישראל

בשנת 2008 החל גרשון לשחק בנבחרת הצעירה של ישראל והיה אחד משחקניה המובילים במוקדמות אליפות אירופה עד גיל 21 בשנת 2011, אולם לא הצליח להוביל אותה לאליפות, לאחר שזו סיימה את בית המוקדמות במקום השני בלבד. בסך הכל ערך גרשון 11 הופעות במדי הנבחרת הצעירה.
ב-12 באוקטובר 2010 ערך גרשון את הופעת הבכורה שלו בנבחרת ישראל הבוגרת, במשחק נגד נבחרת יוון במסגרת מוקדמות יורו 2012, בו הפסידה ישראל 1–2. בסוף אותו קמפיין הבקיע את שער הבכורה שלו בנבחרת, בניצחון 2–0 על נבחרת מלטה. כמו כן הבקיע גרשון במשחק מול נבחרת פורטוגל במוקדמות מונדיאל 2014 שהסתיים בתיקו 3–3.

חיים אישיים

החל משנת 2014 גרשון הוא בן זוגה של הדוגמנית נטע אלחמיסטר. ב-27 במאי 2018 הודיעו על אירוסיהם וב-13 ביוני 2019 נישאו.
All My People

רקע וכתיבה

השיר נכתב והופק על ידי סבסטיאן בארק ומרסל פרודן. כמו כן, השיר הוא שיר בסגנון האלקטרופופ המשלב בתוכו גם את סגנון הדאנס. בין היתר, נכלל השיר באלבום הלהיטים של סטאן אשר יצא בשנת 2018, The Best.
כמו כן, עלה השיר לרשת הזרמת המדיה ספוטיפיי, בסמוך לצאתו כסינגל.
סיימון צ'נדלר

ביוגרפיה

צ'נדלר נולד ב-1953 ולמד בבית הספר בדפורד. קריירת המשחק שלו החלה ב-1976. תפקידו הראשון בקולנוע היה בתפקיד טוראי סימונדס ב"גשר אחד רחוק מדי", סרטו של ריצ'רד אטנבורו משנת 1977. ב-1978 דיבב את הדמות מרי בעיבוד אנימציה של ראלף באקשי ל"שר הטבעות". תפקידים בולטים שלו בסרטי קולנוע כוללים את "וירה דרייק" (2004), "הבושם" (2006), "נאום המלך" (2010) ו"אשת הברזל" (2011). הוא כיכב בתפקיד אדה רוטר בעונה הראשונה של הסדרה "בית אנוביס", והיה לו תפקיד ראשי בסדרת הדרמה "השופט ג'ון דיד". הוא הופיע בסדרות דרמה טלוויזיוניות נוספות, ושיחק גם בתיאטרון.
תפקידיו בסרטים ובסדרות טלוויזיה כוללים בין השאר את "מלאכים", "Another Bouquet", "קורניישן סטריט", "הדוכסית מרחוב דיוק", "Just William", "לילי", "Jackanory Playhouse", "אילוף הסוררת", "אנטוניוס וקלאופטרה", "בחזרה לבריידסהד", "Dead Ernest", "נשות וינדזור העליזות", "תחרה", "C.A.T.S. Eyes", "הבלש המזמר", "ג'וני בריגס", "בון", "ברז'ראק", "מידלמארץ'", "The Wimbledon Poisoner", "חדר מיון", "עדות אילמת", "מורים", "Heartbeat", "המלחמה של פויל", "הולבי סיטי", "The Bill", "המשפחה שלי", "רציחות במידסומר", "רופאים", "Land Girls", "הגלימה", "ורה", "מר סלפרידג'" ו"ספייס וולרד: הסרט".
לויד פיליפס

ביוגרפיה

לויד פיליפס נולד ב-14 בדצמבר 1949 בדרום אפריקה, וגדל בניו זילנד. הוא התחיל את הקריירה שלו בתור צלם עיתונות. בתחילת שנות ה-80 הוא התחיל להפיק סרטים.
בשנת 1981, זכה פיליפס באוסקר על הפקת הסרט הלייב אקשן הקצר הטוב ביותר - "The Dollar Bottom"  (בתרגום חופשי לעברית "הדולר התחתון"). סרט זה הוא הסרט הראשון שהפיק. בעקבות הזכייה הוא נסע לארצות הברית, והתגורר במליבו.
כמפיק בפועל, הוא היה מעורב בהכנת הסרטים "ממזרים חסרי כבוד" ו-"התייר".
בשנת 2013 הוא לקח חלק בהפקת הסרט "איש הפלדה" של סופרמן, בביומו של זאק סניידר.

חיים אישיים

פיליפס היה נשוי למפיקת הקולנוע בו סנט קלייר , אשר נפטרה ב-9 בינואר 2016.
ב-25 בינואר 2013 נפטר פיליפס כתוצאה מהתקף לב בגיל 63‏, בביתו במליבו, קליפורניה.
סיני ועוקר הרים

סִינָי ועוֹקֵר הָרִים הם שני סוגים של תלמידי חכמים. סיני הוא כינוי לתלמיד חכם המצטיין בידע רב ואילו עוקר הרים הוא כינוי לבעל יכולת שכלית גבוהה. התלמוד עוסק בשאלה מי משני הטיפוסים עדיף על פני מי.
סיני הוא כינוי לאדם הבקיא במקורות הלכתיים, כדוגמת המשנה והברייתא, כאילו אלה ניתנו לו במעמד הר סיני: "שמשנה וברייתא סדורין לו מפי השמועה כנתינתן מהר סיני" (כלשון רש"י), ואילו עוקר הרים הוא כינוי לאדם חריף שכל ובעל יכולת פלפול גבוהה בתורה: "דחריף ומפולפל בתורה, אף על פי שאין משנה וברייתא סדורין לו כל כך" (רש"י). המקורות עוסקים במחלוקת על חשיבותם היחסית.

פירושיו של רבא

במסכת בבא בתרא אנו מוצאים ביטוי לדעתו של רבא על נושא זה:
אמר רבי זירא: אמר רב: מאי דכתיב (משלי טו) "כל ימי עני רעים"? -  זה בעל גמרא. ו"טוב לב משתה תמיד"? - זה בעל משנה. רבא אמר איפכא והיינו דאמר רב משרשיא משמיה דרבא מאי דכתיב (קהלת י) מסיע אבנים יעצב בהם בוקע עצים יסכן בם מסיע אבנים יעצב בהן אלו בעלי משנה בוקע עצים יסכן בם אלו בעלי גמרא
— תלמוד בבלי, מסכת בבא בתרא, דף קמ"ה, עמוד ב'
כלומר, על פי רבי זירא, רב פירש את ספר משלי, פרק ט"ו, פסוק ט"ו כך: "כל ימי עני רעים" - זה בעל גמרא; ו"טוב לב משתה תמיד" - זה בעל משנה. רבא פירש להפך. רש"י (אשר בעצם זהו פירושו של נכדו, הרשב"ם, שהמשיך את כתיבת פירוש רש"י שנפסק בפרק השלישי של המסכת) מסביר, מה משמעות הפירוש להפך: "כל ימי עני רעים זה בעל משנה: שאינו יכול להורות הלכה מתוך משנתו, וגם כי כשחולקות זו על זו - אינו יכול לתרץ; וטוב לב זה בעל הגמרא: שיודע משניות על עיקרם, ובקי בטעמיהם, ויש בידו כח להורות הלכה למעשה".
כלומר, על פי רבא, בעל המשנה, הוא הסיני, אינו יכול לפסוק הלכה הנוגעת לענייני דיומא מתוך ההלכה, ואינו מסוגל להתמודד עם קושיות, כאשר מתגלות סתירות במשנה. לעומתו, בעל הגמרא, הוא עוקר ההרים, מבין את הסיבות שמאחורי המשניות, ולכן יש בידו הכוח להסיק על הלכות מתוך הכתובים.
וזהו שאמר רב משרשיא משמו של רבא: מהו שכתוב במגילת קהלת, פרק י', פסוק ט', "מסיע אבנים, יעצב בהם; בוקע עצים, יסכן בם"? "מסיע אבנים יעצב בהן" - אלו בעלי משנה. על פי רש"י, הכוונה היא "ששונה משניות כל היום, ואין לו אלא צער: שמתקשה בטעמיהן ואינו יודע לפרש". "בוקע עצים יסכן בם" - אלו בעלי גמרא (לפי רש"י, הכוונה היא שנהנה מהם), כלומר העוקר הרים נהנה ממלאכתו.

העדפת הבקיאות על פני החריפות במהלך הדורות

בלט בביקורת על שיטות הפלפול והחריפות המהר"ל מפראג, שביקר באופן חריף ביותר את אנשי דורו שעוסקים בפלפול ובחילוקים, במקום לקנות ידע תלמודי נרחב (נתיב התורה פרק ה'). אפשר לראות כי המהר"ל סבר כי הבקיאות חשובה יותר מהפלפול, באותו מקום יש לו גם ביקורת על כך שמתמקדים בפרשנות התוספות (שהיא רק תוספת לדעתו) במקום להתמקד בפשט התלמוד עצמו. לדעתו חכם או בעל תורה הוא אדם שאוצר בזכרונו ידע תורני, ולא מי שצריך לדלות את הידע מספרים או מאנשים אחרים, אף אם הוא חריף ביותר. כמו כן הגאון מווילנא דגל בדרך זו.
הרב קוק ניסה לפשר ולשלב בין שתי השיטות, ובמאמרו "לשני בתי ישראל" הגדיר את שתי נטיות אלו ככוח הביקורת וכח הפלפול. לתפיסתו היהדות הספרדית העדיפה להשתמש ביכולת הביקורת ודרך הבקיאות והעדיפה לתעדף מקורות סותרים, ואילו היהדות האשכנזית העדיפה את דרך החריפות וההעמקה וניסתה ליישב מקורות סותרים. לתפיסתו יש מקום לשתי השיטות, וכל אחת יכולה ללמד ולשכלל את רעותה.
היום, ניתן לראות בשיטת זילברמן כממשיכה וכמיישמת את דעתם של המהר"ל מפראג והגאון מווילנא בשאלה זו.
שרוול

שרוול הוא חלק של הבגד המכסה את הזרוע. אורך השרוול משתנה, מחולצות ללא שרוולים הדומות לגופיות עד חולצות עם שרוולים ארוכים שמכסים את כף היד. אופי השרוול משתנה לפי אופנת הלבוש ומשתנה גם לפי מדינות ותקופות. 
בצבאות רבים בעולם מוצגות על שרוולי המדים דרגות החיילים, ולעיתים מוצגים על השרוול מאפיינים נוספים של החייל. גם בתעופה אזרחית ובצי הסוחר משמש חלקו התחתון של השרוול להצגת הדרגות. 
לעיתים קצהו התחתון של השרוול נסגר בכפתור או בחפת.
ביהדות ובאסלאם קיימים כללי  צניעות המתייחסים לאורך השרוולים.

מקור השם

מקור המילה שרוול במילה הפרסית شلوار SHALVAR = מכנסיים. ללשון הגיעה מילה זו ולאחר מכן חל שיכול אותיות וקיבלנו שרוול, או שרוואל, המזכיר את המכנס הפרסי במראו. השם הגיע לערבית בצורת סרבאל = מעיל, כותונת. השם סרבל מצוי במקרא במשמעות של מכנסיים מצמר עבה, ושם זה נזכר בספר דניאל ג' כ"ז: "וסרבליהון לא שנו", זוהי צורה ארמית-בבלית של שם זה. מכאן בערבית סרבאל. המילה עברה ליוונית ולשונות הסלאביות - שארובארי. ביוונית וברוסית התחלפה הלמד במילה הפרסית שלואר בריש = אותיות למנ"ר. בספרות הגאונים של ימי הביניים מופיעה המילה שרוול בצורה שרבל כצורת משנה של סרבל בארמית המקראי, במשמעות מושאלת "בית זרוע".
אקרה הארטס אוף אוק

הופעות באפריקה

הארטס אוף אוק השתתפה לראשונה בליגת האלופות האפריקאית בעונת 1998, אז גברה בסיבוב הראשון על הקבוצה דג'וליבה AC ממאלי ועברה לסיבוב השני בו ניצחה בזכות הפרש שערי חוץ את קבוצת קוטונספורט גארואה מקמרון והעפילה לשלב הבתים בו הוגרלה עם קבוצות דינמוס מזימבבואה, אטואיל דו סאהל התוניסאית ואיגל סמנט מניגריה ולאחר שסיימה במקום השני בשלב הבתים לאחר שלושה ניצחונות, תוצאת תיקו אחת ושני הפסדים דורגה במקום השני בבית זה אחרי דינמוס מזימבבואה ולכן לא העפילה לשלב הגמר וחלקה את מקומות שלישי ורביעי עם קבוצת מאנינג ריינג'רס מדרום אפריקה שסיימה שנייה בבית שלה.
בעונת 1999 הקבוצה חזרה לליגת האלופות האפריקאית, אז עברה בסיבוב הראשון את קבוצת אלה נגוואמה מגינאה המשוונית ועברה לסיבוב השני, בו גברה על קבוצת וילה SC מאוגנדה. בשלב הבתים הוגרלה עם קבוצות אל-אהלי ממצרים, ראג'ה קאזאבלנקה המרוקאית ושוטינג סטארס הניגרית אך סיימה במקום השלישי ולכן הודחה.
העונה הגדולה של הארטס אוף אוק במפעלים האפריקאים הייתה בעונת 2000, אז זכתה בליגת האלופות האפריקאית כאשר היא עוברת בסיבוב הראשון את הקבוצה הגינאית הורויה איי.סי. ובסיבוב השני את הקבוצה מוטומה פמבה מהרפובליקה הדמוקרטית של קונגו. בשלב הבתים הוגרלה הקבוצה ביחד עם קבוצות אל-אהלי המצרית, לובי סטארס הניגרית וASC ג'אן ד'ארק מסנגל ולאחר ארבעה ניצחונות ושתי תוצאות תיקו דורגה במקום הראשון בבית והעפילה לגמר בו גברה על קבוצת אספרנס מתוניסיה בשני ניצחונות, הראשון בתוניסיה 2-1 והשני בגאנה 3-1 והוכתרה כאלופת אפריקה בעונת 2000.
בעונת 2001, עונה אחת אחרי ההישג ההיסטורי הקבוצה חזרה לליגת האלופות אך הודחה כבר בסיבוב הראשון על ידי קבוצת אטואיל דו קונגו מהרפובליקה של קונגו. גם בעונת 2002 לא נחלה הקבוצה הישג כלשהו והודחה גם הפעם בסיבוב הראשון על ידי קבוצת סטאד מיאלן ממאלי. בעונת 2003 ניצחה הפעם הקבוצה בסיבוב הראשון, הפעם את קבוצת AS דואנה מטוגו אך הפסידה בסיבוב השני לקבוצה האנגולית אתלטיקו ספורט אביסאו.
בעונת 2004 הקבוצה עברה בסיבוב הראשון את קבוצת סטאד מיאלן ממאלי ועברה בסיבוב השני את קבוצת אתלטיקו ספורט אביסאו מאנגולה אך הפסידה בסיבוב השלישי לקבוצת אטואיל דו סאהל התוניסאית. בעונת 2005 הקבוצה הפסידה כבר בסיבוב הראשון, הפעם לקבוצת דולפין אף. סי. הניגרית. בעונת 2006 עברה הקבוצה בסיבוב המוקדם את קבוצת וואלידאן מגמביה לאחר שקבוצה זו פרשה מהמפעל ולכן עברה אוטומטית לסיבוב הראשון, בו עברה את קבוצת סיינט גורג' SA האתיופית ועברה לסיבוב השני ב עברה את קבוצת אטואיל דה סאהל מתוניסיה והגיעה לשלב הבתים בו הוגרלה עם קבוצות ASEC מימוסאס מחוף השנהב, אורלנדו פיירטס מדרום אפריקה ואנימבה מניגריה אך סיימה במקום האחרון באותו הבית והודחה מהמפעל.
קורסאייר אינטרנשיונל

תולדות החברה

החברה נוסדה בתחילת 1981 והחלה את טיסותיה ב-17 במאי אותה שנה בשם קורס אייר אינטרנשיונל. בשנת 1991 שינתה החברה את שמה לקורסאייר. בשנת 2000 נקנתה החברה על ידי חברת התיירות הגדולה TUI AG ושמה שונה לקורסאיירפליי. במרץ 2012 שינתה החברה את שמה לקרוסאייר אינטרנשיונל שוב.

פעילות החברה בישראל

החברה הפעילה טיסות שכר בתדירות משתנה בין טיסה אחת ל-2 שבועיות בין נמל התעופה אורלי לנמל התעופה בן-גוריון. הטיסות בוצעו לרוב במטוסי איירבוס A330-200.